I-yob 29
Ruac I-yob in jɔak
1
Kä cu I-yob rɔ nyɔk kɛ
mi buumɛ rɔ wëë i̱,
2
“Ɣän göörä ni mi luɔcä ciɛŋädä
mëë wal,
ni̱n tëë tiit Kuoth ɣä thi̱n,
3
mëë la te buay Kuɔth kɛɛl kɛ ɣä,
kä la ja̱lä rɛy muɔ̱th
kɛ buaydɛ,
4
kɛ gua̱a̱th ëë ŋuɔtdä kɛ ŋuɛɛt,
gua̱a̱th ëë te puɔ̱th Kuɔth
dhɔrä.
5
Mëë ŋot Kuoth kɛɛl kɛ ɣä,
mëë te gaatkä gekädä,
6
mëë ta̱a̱ kɛ ria̱ŋ mi di̱i̱t,
cak ti ŋuan kɛnɛ liɛɛth
mi di̱i̱t!
7
Mɔ cä wä raar ɔ guäth in ci di̱t
wec mat thi̱n ɔ,
mɔ cä ku nyuur wi̱c
kɔaamdä mɔ,
8
mi ci ŋuɛ̈tni ɣä nɛn la jiɛc kɛ,
kä la dɔŋ rɔ̱ a jiec ni cuɔ̱ŋ,
9
kä la ruëëc ruac a päl
la nhiatkɛ ni thukiɛn
kɛ tetkiɛn,
10
kä la bit nɛy tin luɔ̱thkɛ,
la pek ni thukiɛn ɣo̱o̱ŋä.
11
Kä ram mi ci ɣä liŋ,
ruacɛ agɔaa kɛ kui̱dä,
kä ram mi ci ɣä nɛn latdɛ
ni mi gɔaa kɛ ɣä,
12
kɛ ɣöö la lua̱kä can
mi go̱o̱r luäk,
kɛnɛ rɛɛt mi thil ram
luäk jɛ.
13
Kä la puɔthkɛ ɣä ɛ ram
mi go̱o̱r lia̱a̱,
kä la jakä lɔc ciek
jɔkä tɛth.
14
Kä cua̱ cuŋ la̱th puɔ̱ɔ̱nydä
ce̱tkɛ bi̱i̱,
kä thuɔ̱k ɛ jɛn la luɔ̱tdä mɔ
kä ɛ kumdä.
15
Ɣän lapä taŋ kä cɔr,
kä ɛ ɣän cio̱o̱k kä duääny.
16
Ɣän la ca̱tdä kɛ gua̱n raam mi can,
kä la ka̱nä riɛk raam mi juɔ̱r.
17
Ɣän la da̱kä nɛy tin jiäk,
kä la lua̱kä nɛy tin cikɛn
kɛ miɛt.
18
Kä cua̱ ca̱r i̱,
‘Ɣän bä li̱w dhɔrä,
kä bä ni̱n teekädä jak kä
ŋuan ce̱tnikɛ waŋ litdä,
19
ɣän ca̱tdä nikɛ jiath mi
te ciökɛ rɛy pi̱i̱ni,
kä te karkɛ kɛ thäc
kɛ wäär kɛɛliw.
20
Kä te wuɔ̱tdä thi̱n ni ciaŋ,
kä /ken buɔ̱mdä met jiɛɛn
kä ɣä.’
21
“Kä la liip naath ruacdä
a bitdä,
la bit kɛ mi la̱tdä kɛ ruac.
22
Kä mi cä ruac, /ci kɛ la ruac,
kɛ ɣöö la cup ruacdä
lɔɔcdiɛn.
23
La liip kɛn ruacdä ce̱tkɛ
mi liɛpkɛ ni nhiaal,
la ro̱ŋɛ lɔɔcdiɛn ce̱tnikɛ
nhiaal ruëël.
24
La duɔ̱thä kɛ duɔɔth mi thilɛ kɛ
mi ŋa̱thkɛ,
la gɔɔy nhiamdä
kɛ a jak kä bum.
25
Kä cua̱ kɛ rialikä ce̱tnikɛ
bo̱o̱thdiɛn,
kä cua̱ cieŋ ce̱tkɛ kuäär
mi te rɛy rɛ̈mdɛ,
cua̱ ce̱tnikɛ ram mi buum nɛy
ti jiɛth lo̱ckiɛn.
